CELEX: 32021D2025
Language: hu
Date: 2021-11-15 00:00:00
Title: A Tanács (EU) 2021/2025 határozata (2021. november 15.) a Nemzetközi Olívatanács tagjainak tanácsában az olívaolajokra és az olívapogácsa-olajokra alkalmazandó egy kereskedelmi szabvánnyal kapcsolatban az Európai Unió nevében képviselendő álláspontról

2021.11.19.   
               
               
                  HU
               
               
                  Az Európai Unió Hivatalos Lapja
               
               
                  L 411/40
               
            
         A TANÁCS (EU) 2021/2025 HATÁROZATA
         (2021. november 15.)
         a Nemzetközi Olívatanács tagjainak tanácsában az olívaolajokra és az olívapogácsa-olajokra alkalmazandó egy kereskedelmi szabvánnyal kapcsolatban az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az olívaolajról és az étkezési olajbogyóról szóló 2015. évi nemzetközi megállapodást (a továbbiakban: megállapodás) az Unió nevében az (EU) 2016/1892 tanácsi határozattal (1) összhangban, 2016. november 18-án az ENSZ New York-i székházában aláírták, figyelemmel a megállapodásnak egy későbbi időpontban történő megkötésére. A megállapodás – 31. cikke (2) bekezdésének megfelelően – 2017. január 1-jén ideiglenesen hatályba lépett, és az az Unió nevében az (EU) 2019/848 tanácsi határozat (2) révén megkötésre kerükt.
                  
               
                     (2)
                  
                  
                     A megállapodás 7. cikkének (1) bekezdése értelmében a Nemzetközi Olívatanács tagjainak tanácsa (a továbbiakban: tagok tanácsa) felelős az olívaolajokra és az olívapogácsa-olajokra alkalmazandó kereskedelmi szabványok módosítására vonatkozó határozatok elfogadásáért.
                  
               
                     (3)
                  
                  
                     2021. november 25-i 114. ülésszakán a tagok tanácsa határozatot tervez elfogadni az olívaolajokra és az olívapogácsa-olajokra alkalmazandó egy kereskedelmi szabvány módosításáról (a továbbiakban: a módosító határozat).
                  
               
                     (4)
                  
                  
                     Helyénvaló meghatározni a tagok tanácsában az Unió nevében képviselendő álláspontot, mivel a tagok tanácsa által elfogadandó módosító határozat joghatással bír majd az Unióra nézve a Nemzetközi Olívatanács többi tagjával folytatott nemzetközi kereskedelem tekintetében, és meghatározó módon befolyásolhatja az uniós jog, különösen az 1308/2013/EU európai parlamenti és tanácsi rendelet (3) 75. cikkének megfelelően a Bizottság által az olívaolajra vonatkozóan elfogadott forgalmazási előírások tartalmát.
                  
               
                     (5)
                  
                  
                     A tagok tanácsa által elfogadandó határozat az olívaolajok és az olívapogácsa-olajok bizonyos kémiai paramétereinek módosítására irányul, és a következőkről rendelkezik: a vonatkozó szabványnak a linolénsav tekintetében alkalmazandó, 1,00 és 1,40 % közötti határértékre vonatkozó döntési fával való kiegészítése; a finomított olívaolajokra és az olívaolajokra vonatkozó döntési fa, valamint a nyers és a finomított olívapogácsa-olajokra vonatkozó döntési fa módosítása. A módosító határozatot a Bizottság és a tagállamok olívaolajjal kapcsolatos tudományos és technikai kérdésekkel foglalkozó szakértői részletesen megvitatták. A módosító határozat hozzá fog járulni az olívaolajokra vonatkozó szabványok nemzetközi harmonizációjához, és olyan keretet fog teremteni, amely tisztességes versenyt biztosít az olívaolaj-ágazat termékeivel folytatott kereskedelemben. Következésképpen helyénvaló támogatni a tagok tanácsa által elfogadandó módosító határozatot.
                  
               
                     (6)
                  
                  
                     Amennyiben a tagok tanácsának 114. ülésszakán elnapolják a módosító határozat elfogadását amiatt, hogy egyes tagok nem tudják jóváhagyásukat adni hozzá, az Unió nevében a módosító határozat elfogadását támogató álláspontot kell képviselni a levélváltás útján történő elfogadásra irányuló eljárás keretében is, ha a tagok tanácsa a megállapodás 10. cikkének (6) bekezdése szerint ezt az eljárást kezdeményezné. A levélváltás útján történő elfogadásra irányuló eljárást a tagok tanácsának soron következő, 2022. júniusi rendes ülésszaka előtt kell kezdeményezni.
                  
               
                     (7)
                  
                  
                     Amennyiben a 114. ülésszakot megelőzően vagy annak során előterjesztett új tudományos vagy műszaki információk valószínűsíthetően érintik az Unió nevében képviselendő álláspontot, az Unió érdekeinek védelmét szem előtt tartva fel kell hatalmazni a Bizottságot arra, hogy, a a módosító határozat elfogadásának a tagok tanácsa egy későbbi ülésszakára történő elhalasztását kérjék,
                  
               ELFOGADTA EZT A HATÁROZATOT:
         
            1. cikk
            A tagok tanácsának 2021. november 25-i 114. ülésszakán, illetve a tagok tanácsának soron következő, 2022. júniusi rendes ülésszaka előtt kezdeményezendő, a tagok tanácsa határozatainak levélváltás útján történő elfogadására irányuló eljárás keretében az olívaolajokra és az olívapogácsa-olajokra alkalmazandó egy kereskedelmi szabvánnyal kapcsolatban az Unió nevében képviselendő álláspont az, hogy támogatni kell az olívaolajokra és az olívapogácsa-olajokra alkalmazandó kereskedelmi szabványoknak a tagok tanácsa által elfogadott határozattal történő módosításátot (4).
         
         
            2. cikk
            Amennyiben az 1. cikkben említett álláspontot valószínűsíthetően érintik a tagok tanácsának 114. ülésszaka előtt vagy alatt előterjesztett új tudományos vagy műszaki információk, a Bizottság kéri, hogy álláspontjának az említett új információk alapján történő meghatározásáig halasszák el az olívaolajokra és az olívapogácsa-olajokra alkalmazandó egy kereskedelmi szabvány módosításáról szóló határozat elfogadását.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. november 15-én.
            
               
                  a Tanács részéről
               
               
                  az elnök
               
               J. PODGORŠEK
            
         
         
            (1)  A Tanács (EU) 2016/1892 határozata (2016. október 10.) az olívaolajról és az étkezési olajbogyóról szóló 2015. évi nemzetközi megállapodásnak az Európai Unió nevében történő aláírásáról és ideiglenes alkalmazásáról (HL L 293., 2016.10.28., 2. o.).
         
            (2)  A Tanács (EU) 2019/848 határozata (2019. május 17.) az olívaolajról és az étkezési olajbogyóról szóló 2015. évi nemzetközi megállapodásnak az Európai Unió nevében történő megkötéséről (HL L 139., 2019.5.27., 1. o.).
         
            (3)  Az Európai Parlament és a Tanács 1308/2013/EU rendelete (2013. december 17.) a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről (HL L 347., 2013.12.20., 671. o.).
         
            (4)  Lásd az ST 12781/21 dokumentumot a http://register.consilium.europa.eu oldalon.